1.  ปัจจัยความเสี่ยง

ปัจจัยเสี่ยงที่มีนัยสำคัญซึ่งเป็นทั้งปัจจัยภายนอกและปัจจัยภายในที่อาจมีผลกระทบต่อการดำเนินงานของบริษัทสรุปได้ดังนี้

1.  ความเสี่ยงจากการเปลี่ยนแปลงทางเทคโนโลยี

เทคโนโลยีสารสนเทศมีการพัฒนาและเปลี่ยนแปลงอย่างรวดเร็วมาอย่างต่อเนื่อง ในปี 2551
มีการเปลี่ยนแปลงเทคโนโลยีสารสนเทศในด้านต่างๆ เช่น เทคโนโลยีสีเขียว เทคโนโลยีสำหรับ
Chip เทคโนโลยีสำหรับจอภาพ OLED(Organic Light Emitting Diode)
เทคโนโลยีการบริการด้านอาร์เอฟไอดี(RFID) 3G Wi-Fi/Wi-Max
และเทคโนโลยีซอฟต์แวร์สำหรับ SaaS (Software as a Services) SOA (Service
Oriented Architecture)และสำหรับโทรศัพท์เคลื่อนที่ เป็นต้น

ด้วยการเป็นผู้ให้บริการสารสนเทศสำหรับธุรกิจแบบครบวงจร (Total Enterprise Solution
and Service Provider)
บริษัทเห็นถึงความเสี่ยงดังกล่าวต่อการให้บริการลูกค้าที่ต้องจัดหาผลิตภัณฑ์ฮาร์ดแวร์และซอฟต์แวร์ที่เป็นปัจุบัน
ทันต่อการเปลี่ยนแปลงของเทคโนโลยีและให้เหมาะสมกับความต้องการ(Requirements)
ของลูกค้า
บริษัทจึงได้เตรียมบุคลากรให้พร้อมในการเป็นผู้เชี่ยวชาญด้วยการศึกษาการเปลี่ยนแปลงเหล่านี้
โดยรวมถึงการสอบเพื่อการได้ใบรับรองสำหรับเทคโนโลยีที่เปลี่ยนแปลง
จึงทำให้บริษัทสามารถให้บริการพร้อมการสร้างมูลค่าเพิ่มต่อลูกค้าได้อย่างเหมาะสมจากเทคโนโลยีสารสนเทศที่พัฒนาอยู่ตลอดเวลา

2.  ความเสี่ยงจากการแข่งขันสูง

บริษัทดำเนินธุรกิจในอุตสาหกรรมเทคโนโลยีสารสนเทศด้วยการเป็นตัวแทนจำหน่ายผลิตภัณฑ์ฮาร์ดแวร์และซอฟต์แวร์
ซึ่งเจ้าของผลิตภัณฑ์มีการเพิ่มตัวแทนจำหน่ายอยู่ตลอดเวลาเพื่อรักษาและเพิ่มส่วนแบ่งทางการตลาด
ทำให้บริษัทมีการแข่งขันสูงขึ้นจากผู้ประกอบการรายอื่นในธุรกิจประเภทเดียวกัน
และผลที่ตามมาคือมีอัตรากำไรลดลง
บริษัทพยายามลดความเสี่ยงในด้านนี้ลงโดยปรับเปลี่ยนธุรกิจจากการเป็นเพียงตัวแทนจำหน่ายผลิตภัณฑ์ฮาร์ดแวร์และซอฟต์แวร์มาเป็นผู้ให้บริการสารสนเทศสำหรับธุรกิจแบบครบวงจร
(Total Enterprise Solution and Service Provider)
และปรับสัดส่วนของการให้บริการมากขึ้นๆอย่างต่อเนื่อง
เพื่อสร้างความแตกต่างจากผู้ประกอบการรายอื่นโดย

-   เพิ่มผลิตภัณฑ์ฮาร์ดแวร์และซอฟต์แวร์ที่เป็นตัวแทนจำหน่ายให้ครอบคลุมเทคโนโลยีสารสนเทศให้สอดคล้องกับความต้องการของลูกค้าในธุรกิจแต่ละประเภทให้เป็นปัจจุบันตลอดเวลา

-   ผลิตซอฟต์แวร์ประยุกต์เพื่อสร้างมูลค่าเพิ่มและสอดคล้องกับธุรกิจในประเทศไทย ประกอบด้วย
    ซอฟท์แวร์ระบบภาษี ระบบเช็ค ระบบเงินเดือน ซึ่งเชื่อมต่อกับซอฟต์แวร์ระบบงานธุรกิจ
    และซอฟต์แวร์วิเคราะห์ระบบงานที่สนับสนุนการตัดสินใจของผู้บริหารสำหรับธุรกิจโรงแรม
    และโรงพยาบาล เป็นต้น

-   ให้บริการด้านเอาต์ซอร์ส (Outsource)
    สำหรับเทคโนโลยีสารสนเทศอย่างครบวงจรทั้งผลิตภัณฑ์ฮาร์ดแวร์
    ซอฟต์แวร์และการบริการสำหรับลูกค้าที่ไม่ประสงค์ที่จะบริหารงานด้านเทคโนโลยีสารสนเทศด้วยตนเอง

    1.  ความเสี่ยงในการพึ่งพาบุคลากร

บุคลากรนับเป็นปัจจัยที่สำคัญยิ่งในการดำเนินธุรกิจบริการด้านเทคโนโลยีสารสนเทศ
ซึ่งจำเป็นต้องอาศัยความรู้ความชำนาญเฉพาะด้านของบุคลากรในการให้คำปรึกษาและพัฒนางานเพื่อให้ทันต่อการเปลี่ยนแปลงของเทคโนโลยีสารสนเทศที่มีอย่างต่อเนื่องตลอดเวลาดังได้กล่าวแล้วในหัวข้อ
1.1 และการแข่งขันสูงดังได้กล่าวแล้วในหัวข้อ 1.2
ซึ่งเป็นเรื่องที่บริษัทให้ความสำคัญเป็นอย่างมาก
บริษัทได้กำหนดนโยบายที่จะส่งเสริมให้พนักงานทุกคนมีความก้าวหน้าในสายงานอาชีพอย่างมั่นคง
มีการพัฒนาความรู้ความสามารถและอบรมสัมนาอย่างต่อเนื่องให้แก่บุคลากร
มีการกำหนดผลตอบแทนในระดับที่เหมาะสมและสามารถแข่งขันกับผู้ประกอบการรายอื่นในอุตสาหกรรมเดียวกัน
มีการสร้างสิ่งแวดล้อมที่ดีภายในองค์กรและจัดให้มีสวัสดิการที่ดี
รวมถึงการเสริมสร้างความสัมพันธ์ที่ดีระหว่างบุคลากรภายในบริษัทเพื่อสร้างขวัญกำลังใจให้พนักงานทำงานกับบริษัทในระยะยาว

สำหรับปี 2551 บริษัทได้สร้างพันธมิตรกับ Nippon Unica Systems Co., Ltd.
จากประเทศญี่ปุ่นซึ่งดำเนินธุรกิจในประเทศไทยเพื่อพัฒนาและให้บริการเทคโนโลยีสารสนเทศทั้งในและต่างประเทศ
โดยร่วมทุนในบริษัท แอ็ดวานซ์ ไซเบอร์ เทคโนโลยี จำกัด
ได้มีการกำหนดกลยุทธ์ด้วยการร่วมมือกับสถาบันการศึกษาในการวางแผนและสร้างทรัพยากรบุคคลในอนาคตให้สอดคล้องกับความต้องการของลูกค้าทั้งในประเทศและต่างประเทศ

1.4 ความเสี่ยงจากภาวะถดถอยของเศรษฐกิจโลก

เนื่องจากลูกค้าของบริษัทเป็นองค์กรภาคเอกชน ซึ่งส่วนใหญ่ได้รับผลกระทบเช่น อุตสาหกรรมรถยนต์
สถาบันการเงิน อุตสาหกรรมอิเล็กทรอนิกส์ เป็นต้น
องค์กรเหล่านี้มีแนวโน้มในการตัดงบประมาณในส่วนของค่าใช้จ่ายลง
การลงทุนสำหรับกิจการใหม่ๆในประเทศไทยมีแนวโน้มชะลอตัวลงโดยมีการหันเหการลงทุนไปยังประเทศอื่น
ทำให้โอกาสของบริษัทในการเพิ่มลูกค้ารายใหม่ลดน้อยลง

บริษัทจึงได้เน้นการบำรุงรักษาระบบเทคโนโลยีให้กับลูกค้าเก่าและร่วมมือกับองค์กรต่างประเทศพัฒนาซอฟต์แวร์เฉพาะทางรวมถึงการพัฒนาซอฟต์แวร์ด้วยภาษาในรุ่นต่างๆให้สอดคล้องกับความต้องการของลูกค้า